Nuwe leefstyljoernaal 'cooler' as Insig | Netwerk24
Nuwe leefstyljoernaal 'cooler' as Insig
Deur Rozanne Els 02 Desember 2015 12:39
Ambassadeur is 'n nuwe literêre leefstyljoernaal wat teen R220 per eksemplaar verkoop gaan word. Foto: Verskaf
Die nuwe Insig?
Miskien, maar dié 176 bladsye is cooler.
"Ons was beslis groot aanhangers van Insig, maar ons probeer die literêre wêreld op 'n cooler manier weergee en aan 'n jonger gehoor bekend stel," sê Derick Muller, redakteur van die nuwe literêre leefstyljoernaal Ambassadeur.
Insig was 'n aktualiteitstydskrif waarvan die laaste uitgawe in 2007 gepubliseer is.
Ambassadeur se estetiese gehalte laat dit egter eerder soos 'n koffietafelboek lyk. Die ontwerp is eenvoudig en stylvol en die dikker papier, 170 gsm, lê 'n bietjie swaarder tussen jou vingers.
"Ons wil hê die joernaal moet tydloos wees, iets wat langer op jou boekrak kan leef," sê Muller.
Ambassadeur sal kwartaalliks uitgegee word deur The Suits, 'n advertensieagentskap waarvan Muller ook deel is.
Die eerste uitgawe is Januarie op die rakke en die prys is R220.
'n Bietjie hoog?
"Kyk, ons gaan nie die volgende Huisgenoot wees en 'n reuse-oplaag hê nie. Dit is 'n passieprojek wat ons self gefinansier het."
Hy gee toe dat hierdie 'n nis-publikasie is, maar ná 'n besoek aan New York en Los Angeles vroeër vanjaar wou hy kyk of die groeiende belangstelling in onafhanklike joernale daar ook hier in Suid-Afrika kan posvat.
Die eerste uitgawe het geen advertensies nie en Muller sê hulle sal sien of beleggers aan boord wil kom.
Die tydskrif het vyf afdelings – klank, kuns, skrywers, makers (movers and shakers) en reis.
Ambassadeur se missieverklaring op sy webwerf lui: "Ons vier die skeppers, die denkers, die risikonemers en kunstenaars, die vakmanskap en besigheidsvernuf, die ekstraordinêre, die kreatiewe, die filmmaker, die musikant en die skrywer."